Rīku kaste 1. – 3. klasei

3. nodarbība - Kas ir tikumi?

**Nodarbības atsegums**

**Nodarbībā sasniedzamie rezultāti**

***Skolēnam veidojas priekšstats par to,***

* kas ir tikums un kā to var definēt;
* ka katrs tikums var būt pārlieku spēcīgs vai pārāk vājš.

***Skolēnam sāk veidoties morālais ieradums***

* kritiski izvērtēt, kāds ir tikumu vidusceļš dažādās situācijās.

**Atslēgvārdi:** definīcija, morāli labs, raksturīgā iezīme.

**Nodarbībā aplūkotās vērtības un tikumi**

|  |  |  |
| --- | --- | --- |
|  | **No Pamatizglītības standarta** | **Papildus no programmas “e-TAP”** |
| **Vērtības** | Cilvēka cieņa, brīvība, kultūra | Mīlestība, atbildība, harmonija, saskaņa |
| **Tikumi** | Gudrība, atbildība | Kritiskā spriestspēja, pašiedziļināšanās |

**Mācību materiāli:**

* PowerPoint prezentācija..
* Darba lapa “Tikumi un definīcijas” (1. materiāls 1. aktivitātei).
* “Tikumu vidusceļa” piemēri (2. materiāls).

**Atslēgas jautājumi:**

1. Kas ir tikumi?
2. Kā tie (atbilstoši Aristoteļa teiktajam) saistīti ar “labas dzīves” dzīvošanu?
3. Vai vari nosaukt tikumus? Kā tu tos definētu?
4. Kā šis tikums izpaužas reālajā dzīvē? Kādā situācijā šis tikums būtu vajadzīgs?
5. Kā tu sagrupētu tikumus? Kāpēc tu tos sagrupēji tieši šādi?
6. Kādas būtu izpausmes, ja tikums ir pārlieku spēcīgs? Kādas būtu izpausmes, ja tikums ir pārāk vājš?

**Pārdomas skolotājiem:** Tikums (*virtue*) ir labs morālais ieradums, kas balstās apgūtās un sev pieņemtās morālajās vērtībās, mudina cilvēku brīvi, dabiski un stingri iestāties par morālo labumu un to īstenot jebkurā (arī nezināmā) situācijā, gūstot prieku, tā darot. Šajā saitē varat atrast vairāk definīciju par jēdzieniem “ieradums”, “tikums”, “vērtības”, “raksturs”, “temperaments” u.c.: <https://www.arete.lu.lv/parnese-izglitiba/glosarijs/>

**Mācību aktivitātes**

**Ierosme. Tikumu nosaukšana**

Pagājušā nodarbībā (*Rīku kastes 2. nodarbība*) mēs apskatījām labas dzīves definīcijas.

Aristotelis ir pārliecināts, ka labu dzīvi var nodzīvot, apgūstot un attīstot tikumus, lai kļūtu par labāku cilvēku.

**[2. slaids]** Parādiet tikumu definīciju – aiciniet bērnus nosaukt morāli labas rakstura iezīmes (jeb tikumus)! Pierakstiet nosauktās idejas uz tāfeles!

**1. aktivitāte. Definīcijas**

**[3. slaids]** Iedodiet skolēniem tikumu sarakstu un definīciju sarakstu (1. materiāls), aiciniet viņus atrast katram tikumam atbilstošo definīciju un savienot tos!

**[4. slaids]** Pārbaudiet kopā ar viņiem, vai viņi atrada pareizās definīcijas!

Pēc tam lūdziet, lai viņi izvēlās kādu no tikumiem un uzzīmē zīmējumu, parādot, kā tas varētu izpausties skolā. Veidojiet aktivitāti, lai rezultāts būtu paliekošs (piemēram, pierakstu burtnīcā) un bērni varētu to atkal aplūkot nākamajās nodarbībās.

Kolēģu komentāri:

“Nodarbībai definīciju skaidrojumu biju sagatavojusi tā, ka skolēniem bija jāsanumurē attiecīgie tikumi vienādi, tad pārrunājām un, daloties ar ekrānu, izveidojām patieso definīciju skaidrojumu”.

**2. aktivitāte. Zelta vidusceļš**

**[5. slaids]** Aristotelis uzskatīja, ka, izmantojot tikumus, ir svarīgi izvēlēties situācijai atbilstošu “daudzumu”. Pārlieku spēcīga vai pārāk vāja tikuma izpausme radītu nevēlamu rezultātu. Šo līdzsvaru Aristotelis nosauca par zelta vidusceļu.

**[6., 7. un 8. slaids]** Izvēlieties vienu no tikumiem un pārrunājiet, kā izpaustos, ja šī tikuma būtu pārāk daudz (pārmērība) vai pārāk maz (trūkums)! Piemēram:

|  |  |  |
| --- | --- | --- |
| **Pārāk maz** | **Tikums** | **Pārāk daudz** |
| Gļēvulība | Drosme | Pārgalvība (rīcība, neapzinoties briesmas) |

Jūs varat izdomāt konkrētu situāciju (piemēram, kļūt par liecinieku zādzībai) un pārrunāt, kā izpaustos gļēvulība, drosme un pārgalvība. Ņemiet vērā, ka ne visiem tas izpaustos vienādi  – policista drosme atšķiras no skolēna drosmes.

Pārrunājiet citas *PowerPoint* prezentācijā sniegtās situācijas vai nu visa klase kopā, vai nelielās grupās.

Kolēģu komentāri:

“Kad bija jāanalizē konkrētas situācijas, tad skolēni iesaistījās aizrautīgāk. Gribu piebilst, ka līdz šim skolēni mācījušies 1.-3. klasē ētiku, kur ir ļoti laba, vecumposmam atbilstoša izstrādāta mācību programma un mācību materiāli, kur uzsvars arī uz tikumu attīstīšanu.”

**Kopīgā noslēguma apspriede. Šarādes**

**[9. slaids]** Aiciniet bērnus pāros vai nelielās grupās izspēlēt kādu no šodien minētajiem tikumiem, pārējiem bērniem mēģinot uzminēt, kurš tikums tiek attēlots!

Kolēģu komentāri:

“Pēc piedāvātā plāna bija ļoti ērti vadīt nodarbību. Pateicīgi prezentācijas materiāli. Bērniem bija saistoši.”

“Nodarbībā izmantoju arī latviešu tautasdziesmas par tikumiem.”